Af hverju er íslenski hesturinn minni en aðrar hestategundir ? Hesturinn hefur verið ræktaður víða um lönd um þúsundir ára . Mikill breytileiki getur verið í stærð hesta frá einu landssvæði til annars . Þannig hafa hestar í Norður-Noregi verið smávaxnir og eins hafa hestar á Hjaltandi verið litlir . Bæði Hjaltlandshesturinn og íslenski hesturinn munu vera komnir út af norðurnorska hestinum , en í þeim hesti finnst tölt eins og í íslenskum hestum . Norðurnorski hesturinn er gamall þar í landi og hefur lítið komist í samband við önnur hestakyn sunnar í Noregi . Kristján Eldjárn , fyrrverandi forseti , taldi hann vera forföður íslenska hestsins og byggði þá ályktun á stærð og útliti norðurnorska hestsins sem hann taldi minna mjög mikið á þann íslenska . Nánar má lesa um skyldleika íslenska hestsins og þess norðurnorska í svari sama höfundar við spurningunni Hvaðan er íslenski hesturinn upprunninn ? Svarið við spurningunni er því einfaldlega það að íslenski hesturinn er upprunalega kominn af smávöxnu hestakyni og hefur haldist þannig í gegnum aldirnar þar sem kynblöndun hefur ekki átt sér stað .